7. klase

Tēma: Konfliktu risināšana

1. nodarbība - Kā rodas konflikti?

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kādas ir pozitīvas un veselīgas draudzības iezīmes;
* kas ir uzticēšanās, cieņa, atklātība, dāsnums un privātums konfliktu situācijas risināšanā;
* kas ir NAAA metode konfliktu risināšanai.

**Skolēnam veidojas morālais ieradums**

* attīstīt prasmes, lai risinātu konfliktus sabiedrībā;
* pilnveidot stratēģijas miera izlīgšanai pēc nesaskaņām;
* veidot ieradumu sevis pazīšanai un sevis attīstīšanai, lai pilnveidotu konfliktu risināšanas prasmes;
* definēt, kas ir konflikts, un noteikt konfliktu cēloņus.

**Atslēgvārdi:** konflikts, atrisināt, strīds, sakāpināt, mazināties, NAAA metode (Nomierinieties, Apņemieties, Aplūkojiet, Atrisiniet).

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa | Mīlestība, saskaņa, miers |
| Tikumi | Savaldība, mērenība, atbildība | Empātija, atvērtība jaunajam |

**Mācību materiāli:**

* *PowerPoint* prezentācija “Kā rodas konflikti?”
* Uzvedības eskalatora izdales materiāls un situācijas lomu spēlei (1. materiāls).

**Atslēgas jautājumi:**

1. Vai vari definēt, kas ir konflikts? Vai konflikts vienmēr ir negatīvs?
2. Kad tu esi piedzīvojis konfliktu? Kā tu to atrisināji? Kā tu juties?
3. Kāda rīcība sakāpina vai mazina konfliktu?
4. Kā tavs personības tips risina konfliktu?
5. Kā sevis pazīšana palīdz labāk atrisināt konfliktu?

Mācību aktivitātes

Ierosme. Kas ir konflikts? (ieteicamais laiks 5 min.)

**[2. slaids]** Skolotājs lūdz skolēniem izdomāt konflikta definīciju un pajautā:

* Vai visi konflikti ir slikti?
* Vai ir kādi piemēri, kur konflikts var tikt izmantots pozitīvā nolūkā?

1. aktivitāte. Konflikta kāpinātājs (ieteicamais laiks 10 min.)

**[3. slaids]** Lomu spēles mērķis ir reflektēt par to, kā sākotnēji maza nesaskaņa var pāraugt lielā konfliktā. Skolotājs lūdz diviem skolēniem izspēlēt situāciju, kurā diviem cilvēkiem pēc piezīmes izteikšanas gaitenī rodas nesaskaņas, kas tiek sakāpinātas, pasliktinot situāciju.

* Kādas bija konflikta stadijas?
* Kā situācija saasinājās? Kas to sakāpināja?

Papildus skolotājs var piedāvāt noskatīties video par vienu no konflikta situācijām [no 5:00]: <https://www.youtube.com/watch?v=TsVSUMr2TAY&ab_channel=PuMPuRS> .

2. aktivitāte. Kāpēc rodas konflikti? (ieteicamais laiks 10 min.)

**[4. slaids]** Pavaicājiet skolēniem, kāda ir konflikta daba un no kurienes konflikti rodas!

* Kāpēc konflikts var rasties?
* Vai vari izdomāt kādu piemēru, kad esi aizsācis konfliktu ar kādu citu?
* Kāpēc tas notika?

**[5. slaids]** Skolotājs paskaidro, ka ir daudz iemeslu, kāpēc cilvēkiem izveidojas savstarpējs konflikts. Katrs cilvēks veido attiecības, balstoties uz uzkrāto pieredzi un saviem pārdzīvojumiem.

Aiciniet skolēnus individuāli uz lapas divās minūtēs izveidot sarakstu, norādot personīgus iemeslus, kāpēc cilvēks varētu nonākt konfliktā ar kādu citu! Tad lūdziet viņiem nosaukt kādu no pierakstītiem iemesliem!

Pēc tam rādiet viņiem 5. slaida sarakstu un veidojiet diskusiju “Kāda ir skolēnu pieredze attiecībā uz šo sarakstu?”

* Pagātnes attiecības ar cilvēku
* Pašreizējas jūtas pret cilvēku
* Konflikta pieredze pagātnē
* Pašreizējas sajūtas par konfliktu
* Jūtas par sevi
* Pārdzīvojumi, šaubas par sevi, vainas sajūta
* Garastāvoklis konkrētajā dienā

Vai ir vēl kas, ko vari pievienot šim sarakstam?

Kolēģu komentāri:

“Šim uzdevumam var izmantot tiešsaistes platformu, piemēram, Padlet sienu.”

3. aktivitāte. Uzvedības eskalators (ieteicamais laiks 5 min.)

**[6. slaids]** Skolotājs stāsta, ka, domājot par uzvedību, kas sakāpina vai samazina konfliktu, jāiztēlojas eskalators vai kāpnes, kas ved augšup un lejup. Uzvedība, kas padara situāciju sliktāku, ir solis augšup, un uzvedība, kas palīdz situāciju risināt, ir solis lejup. Skolēni tiek sadalīti pāros. Virs katra pakāpiena skolotājs lūdz uzrakstīt vārdus un rīcību, kas uzlabo situāciju, un zem katra pakāpiena – vārdus un rīcību, kas padara situāciju sliktāku. **I**

4. aktivitāte. Konflikta mazināšanas metode NAAA (ieteicamais laiks 10 min.)

*Aktivitātei nepieciešama 1. materiāla 1. lpp.*

**[7. slaids]** Skolotājs pārrunā ar skolēniem konflikta mazināšanas metodi NAAA (*1. materiāls*)

* Nomierinieties!
* Apņemieties risināt problēmu!
* Aplūkojiet problēmu no dažādiem skatupunktiem!
* Atrisiniet problēmu!

*Aktivitātei nepieciešama 1. materiāla 2. lpp.*

Aiciniet skolēnus izspēlēt dažādas situācijas (*1. materiāla 2. lpp.*), kas pāraug konfliktā, tad izmantojiet NAAA paņēmienu, lai mazinātu konfliktu.

Kolēģu komentāri:

“Šeit iespējams veidot starppriekšmetu saikni, piemēram, aicinot skolēnus vēlāk vizuālās mākslas nodarbībā zīmēt komiksu par konfliktsituāciju un tās atrisinājumu.”

Kopīgā noslēguma apspriede. Personība (ieteicamais laiks 10 min.)

**[8. slaids]** Skolotājs pastāsta, ka cilvēki uz dažādām situācijām reaģē atšķirīgi. Daži var kļūt agresīvi un skaļi, savukārt citi – noslēgties sevī. Diskutē pār jautājumiem:

* Kurš personības tips atbilst tev?
* Vai agrāk esi piedzīvojis konfliktsituācijas?
* Kā pirms situācijas veidošanās tev var palīdzēt apzināšanās, kā tu parasti reaģē?
* Kāda ir tikumu nozīme konfliktsituācijās?
* Kādi tikumi nepieciešami, lai atbilstīgi atrisinātu konfliktu?
* Kā tos vari izmantot?